ଖଲ୍ଲିକୋଟ, ୦୭|୦୭ଃ ଯୁବତୀଙ୍କୁ ପ୍ରେମ ପ୍ରତାରଣା ଅଭିଯୋଗ ପରେ ଭେଜିପୁଟ ଫାଣ୍ଡି ଅଧିକାରୀ ଗିରଫ ହୋଇଛନ୍ତି । ଜାମିନ ନାମଞ୍ଜୁର ହେବାରୁ ତାଙ୍କୁ ଜେଲ ହାଜତକୁ ପଠାଇ ଦିଆଯାଇଛି ।
ଭେଜିପୁଟ୍ ଫାଣ୍ଡି ଅଧିକାରୀଙ୍କ ବିରୋଧରେ ଆସିଛି ଲଭ୍, ସେକ୍ସ ଓ ଧୋକାର ସଙ୍ଗୀନ ଅଭିଯୋଗ । ଦୀର୍ଘ ୨ ବର୍ଷ ପ୍ରେମ ଓ ପରେ ଶାରୀରିକ ସମ୍ପର୍କ ରଖିବା ପରେ ବିବାହ କରିବାକୁ ପ୍ରତିଶ୍ରୁତି ଦେଇଥିବା ପୋଲିସ ବାବୁ ଆଉ ଧରାଛୁଆଁ ଦେଉନଥିବା ଅଭିଯୋଗ ହୋଇଥିଲା। ଗଞ୍ଜାମ ଜିଲ୍ଲାର ଖଲ୍ଲିକୋଟ ଥାନା ଅନ୍ତର୍ଗତ ଭେଜିପୁଟ ଫାଣ୍ଡି ଅଧିକାରୀଙ୍କ ବିରୋଧରେ ଏହି ଅଭିଯୋଗ ଆଣିଥିଲେ ଜଣେ ଯୁବତୀ । ଏପରିକି ଏସପିଙ୍କ ଦ୍ୱାରସ୍ଥ ହୋଇଥିଲେ।
ଅଭିଯୋଗ ଅନୁଯାୟୀ, ଗତ ୨୦୧୭ରେ ଭେଜିପୁଟ ଫାଣ୍ଡି ଅଧିକାରୀ ଭୁବନେଶ୍ୱରଠାରେ ଥିବା ବିଜୁ ପଟ୍ଟନାୟକ ପୁଲିସ ଏକାଡେମୀରେ ପ୍ରବେଶନାରୀ ଅଫିସର ରୂପେ ତାଲିମ ନେଉଥିବା ସମୟରେ ସେଠାର ଜନୈକା ଯୁବତୀଙ୍କ ସଂସ୍ପର୍ଶରେ ଆସିଥିଲେ । ଯୁବତୀ ସେଠାରେ ଏକ ଘରୋଇ କମ୍ପାନୀରେ କାର୍ଯ୍ୟ କରୁଛନ୍ତି । ଯୁବତୀଙ୍କ ସୂଚନା ମୁତାବକ ବିଭିନ୍ନ ସମୟରେ ସେମାନେ ଏକତ୍ର ପୁରୀ, କୋଣାର୍କ, ନନ୍ଦନକାନନ ତଥା ଅନ୍ୟ ସ୍ଥାନ ବୁଲି ଯାଇଥିବା ବେଳେ ବହୁ ଥର ଏକାଠି ସିନେମା ଦେଖିଛନ୍ତି ଓ ମଲ୍ ବୁଲିଛନ୍ତି ଏବଂ ତାଙ୍କୁ ବିବାହ ପ୍ରଲୋଭନ ଦେଖାଇ ଏକାଧିକ ଥର ଶାରିରୀକ ସମ୍ପର୍କ ରଖିଛନ୍ତି। ଯୁବତୀ ଜଣକ ତାଙ୍କୁ ବାରମ୍ବାର ବିବାହ ପ୍ରସ୍ତାବ ଦେଇଛନ୍ତି । ଫାଣ୍ଡି ଅଧିକାରୀଙ୍କ ବାପା, ମାଆ ଯୁବତୀଙ୍କ ଘରକୁ ଆସି ବିବାହ ହେବ ବୋଲି ପ୍ରତିଶ୍ରୁତି ଦେଇଥିଲେ । ଇତି ମଧ୍ୟରେ ଫାଣ୍ଡି ଅଧିକାରୀଙ୍କର ଅନ୍ୟତ୍ର ବିବାହ ପାଇଁ ନିର୍ବନ୍ଧ ସମ୍ପନ୍ନ ହୋଇଥିବା ପୀଡ଼ିତା ଯୁବତୀ ଅଭିଯୋଗ କରିଛନ୍ତି । ପରବର୍ତ୍ତୀ ସମୟରେ ଏ ସମ୍ପର୍କରେ ଯୁବତୀ ଜଣକ ଖଲ୍ଲିକୋଟ ଥାନାରେ ଏତାଲା ଦାଖଲ କରିଥିଲେ ।
ମାମଲା ଆଗକୁ ନବଢ଼ାଇ ଏତଲା ପ୍ରତ୍ୟାହାର କଲେ ତାଙ୍କୁ ବିବାହ କରିବେ ବୋଲି ଫାଣ୍ଡି ଅଧିକାରୀ କୁଆଡ଼େ କହିଥିଲେ। ଯୁବତୀ ରାଜି ହୋଇ ମାଜିଷ୍ଟ୍ରେଟଙ୍କ କୋର୍ଟରେ ସିଆର୍ପିସି ୧୬୪ ଧାରାରେ ମାମଲା ଆଗକୁ ନବଢ଼ାଇବା ପାଇଁ ବୟାନ ରେକର୍ଡ କରିଥିଲେ । ପରେ ଫାଣ୍ଡି ଅଧିକାରୀ ବିବାହ ପାଇଁ ସମ୍ପୂର୍ଣ୍ଣ ଅସ୍ୱୀକାର କରିବା ପରେ ଯୁବତୀ ଜଣକ ଅନ୍ୟ ଉପାୟ ନପାଇ ଓ ଭୟଭୀତ ହୋଇ ଆଜି ନିଜ ଆତ୍ମୀୟ ସହ ଗଞ୍ଜାମ ଏସ୍ପି ବ୍ରିଜେଶ ରାୟଙ୍କୁ ଭେଟି ସମସ୍ତ କଥା ଜଣାଇଥିଲେ ।ଅଭିଯୋଗ ହେବା ପରେ ଅଭିଯୁକ୍ତ ଫାଣ୍ଡି ଅଧିକାରୀଙ୍କୁ ଗିରଫ କରାଯାଇଛି । ଗିରଫ ହେବା ପରେ ତାଙ୍କୁ ଜେଲ୍ ହାଜତକୁ ପଠାଇ ଦିଆଯାଇଛି ।
